**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona o registri trestov a o zmene a doplnení niektorých zákonov (ďalej len „návrh zákona“).

Predkladaný návrh zákona je výsledkom potreby transponovať právne predpisy Európskej únie, konkrétne smernicu Európskeho parlamentu a Rady (EÚ) 2019/884 zo 17. apríla 2019, ktorou sa mení rámcové rozhodnutie Rady 2009/315/SVV, pokiaľ ide o výmenu informácií o štátnych príslušníkoch tretích krajín a pokiaľ ide o Európsky informačný systém registrov trestov (ECRIS), a ktorou sa nahrádza rozhodnutie Rady 2009/316/SVV, rámcové rozhodnutie Rady 2009/315/SVV z 26. februára 2009 o organizácii a obsahu výmeny informácií z registra trestov medzi členskými štátmi v platnom znení ako aj smernicu Európskeho parlamentu a Rady 2011/93/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa nahrádza rámcové rozhodnutie Rady 2004/68/SVV. Taktiež sa implementuje nariadenie Európskeho parlamentu a Rady (EÚ) 2019/816, ktorým sa zriaďuje centralizovaný systém na identifikáciu členských štátov, ktoré majú informácie o odsúdeniach štátnych príslušníkov tretích krajín a osôb bez štátnej príslušnosti (ECRIS-TCN), s cieľom doplniť Európsky informačný systém registrov trestov, a ktorým sa mení nariadenie (EÚ) 2018/1726, pričom návrh zákona zároveň reaguje aj na nález Ústavného súdu Slovenskej republiky sp. zn. PL. ÚS 15/06-95.

Cieľom návrhu zákona je minimalizovať okruh subjektov a účelov pre poskytovanie odpisu registra trestov. V zmysle platnej právnej úpravy je poskytovanie odpisov registra trestov časovo, personálne aj ekonomicky náročné a zároveň dochádza k problémom pri kvalifikácii trestných činov vo vzťahu k posudzovanému úseku verejnej správy. Výsledkom navrhovanej právnej úpravy je zjednodušenie postupu orgánov verejnej správy pri posudzovaní splnenia podmienok bezúhonnosti a to nie len vďaka zúženiu okruhu subjektov, ktoré budú oprávnené požadovať odpis registra trestov, ale aj zúžením okruhu právnych predpisov, na základe ktorých je možné odpis registra trestov na preukázanie bezúhonnosti vyžadovať.

Z hľadiska legislatívno-technického spracovania návrhu zákona je nosnou úpravou čl. I, ktorý upravuje konanie na úseku registra trestov. V nasledujúcich novelizačných článkoch sa menia a dopĺňajú súvisiace zákony.

Návrh zákona predstavuje realizáciu Plánu legislatívnych úloh vlády Slovenskej republiky na rok 2021.

Návrh zákona spolu s východiskami pre tvorbu návrhu zákona je detailne odôvodnený v priloženej dôvodovej správe.

Vzhľadom na predpokladanú dĺžku legislatívneho procesu sa účinnosť návrhu zákona navrhuje od 1. júna 2023. Oddelená účinnosť návrhu zákona v časti vydávania nových typov verejných listín sa navrhuje od 1. januára 2026, z dôvodu predpokladanej dĺžky obstarania nového informačného systému evidencie odsúdených osôb a zosúladenia osobitných predpisov jednotlivých oprávnených orgánov.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona bude mať negatívny vplyv na rozpočet verejnej správy, pozitívny vplyv na informatizáciu spoločnosti, pozitívne vplyvy na procesy služieb vo verejnej správe a pozitívne vplyvy služieb verejnej správy na občana. Návrh zákona nemá sociálne vplyvy, vplyv na podnikateľské prostredie, životné prostredie a vplyv na manželstvo, rodičovstvo a rodinu.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom riadneho medzirezortného pripomienkového konania a na rokovanie Legislatívnej rady vlády Slovenskej republiky sa predkladá s rozporom s Ministerstvom financií Slovenskej republiky a so Slovenskou advokátskou komorou.